Kim Mortensen (S), 2006-05-19:
Jeg vil først gerne takke transport- og energiministeren for redegørelsen.
Der står ikke så meget konkret i redegørelsen, så man kan sige, at det sådan er svært at pege på deciderede fejl.
Det skulle da lige være den første linje, hvor »Energistrategi 2025« beskrives som en fremtidsorienteret energipolitik.
Heldigvis har der i mange år været en meget god og vigtig tradition for brede aftaler på energiområdet, en tradition, jeg her vil give Socialdemokratiets ord på at vi ønsker at fortsætte.
Energipolitik er også miljøpolitik, energipolitik er også sikkerhedspolitik, energipolitik er også økonomisk politik, og energipolitik er en af forudsætningerne for vores velfærdssamfund.
Derfor kan det også undre lidt, at regeringen er så langsom i optrækket og så lidt ambitiøs.
I forbindelse med redegørelsesdebatten sidste år blev mange af diskussionerne parkeret, fordi regeringens energistrategi var på vej.
Måske ministeren her senere under debatten kunne løfte lidt af sløret for de ambitioner, regeringen har på energiområdet, ambitioner, der hidtil ikke har været en del af i hvert fald energistrategien og redegørelsen, der nu er givet.
Vi skal have en klar strategi for en massiv udbygning af vedvarende energi; vi skal sikre energiforskning, udvikling og demonstration; vi skal gøre trafikken miljørigtig og øge andelen af biobrændstoffer; vi skal sikre et fleksibelt og intelligent energiforbrug; vi skal fremme beskæftigelsen; vi skal have ærlige elpriser; vi skal effektivisere vores forbrug; og vi skal ikke mindst arbejde internationalt.
I dag nyder vi godt af olieeventyret i Nordsøen.
Olieproduktionen i den danske del af Nordsøen er næsten 2½ gang større end det indenlandske forbrug.
Danmark er mere end selvforsynende med energi og har været det siden 1997, og staten tjener hvert år milliardbeløb på oliefelterne i Nordsøen til glæde for hele samfundet.
Samtidig er det en kendsgerning, at olieeventyret ikke varer evigt.
Markedskræfterne alene kan hverken sikre den miljø- og klimamæssigt mest hensigtsmæssige energiforsyning eller garantere forsyningssikkerheden.
Derfor er det vigtigt, at vi allerede nu formulerer en fremadrettet og visionær energipolitik, der opstiller klare mål og rammer for, hvordan vi løser fremtidens miljø- og forsyningsproblemer.
Sker det ikke, efterlader vi en stor byrde til vores efterkommere og det danske velfærdssamfund.
Det må ikke ske.
Socialdemokratiets mål er at fremme en energipolitik med balance mellem økonomisk effektivitet, forsyningssikkerhed og miljøbeskyttelse.
Derfor skal der investeres offensivt i udviklingen af vedvarende energi, og vi skal bygge videre på den særlige danske tradition for folkelig inddragelse og medejerskab i energisektoren.
Vi skal udbygge Danmarks førende position inden for miljøvenlig energiteknologi.
Det vil være med til at sikre danske arbejdspladser og øge virksomhedernes eksportmuligheder.
Det gode ved en offensiv satsning på miljøvenlig energiteknologi er, at de arbejdspladser og den udvikling, som den skaber, er en udvikling, der styrker de regionale områder i Danmark, hvor der i disse år mistes arbejdspladser.
Helt overordnet er der et stort behov for at se energipolitikken i en større sammenhæng.
Det gælder selvfølgelig internationalt, hvor så vel EU som Norden spiller en væsentlig rolle i politikken.
Vi skal have et energisystem, der formår at udnytte fordele som eksempelvis anvendelsen af vind til brintproduktion.
En fremadrettet energipolitik skal sikre det overordnede tværsyn.
Socialdemokratiets energivision består som nævnt af ni pejlemærker, som på samme tid både er offensive og realistiske.
Energisektoren har behov for langsigtede politiske perspektiver samt et bredt hjemmemarked, ikke som i dag, hvor regeringens politik og passivitet gør, at mange danske energieventyr risikerer at tabes på gulvet.
Danmark står i den helt fordelagtige position, at vi har store milliardbeløb, der kan bruges til at investere i fremtiden.
Det betyder, at vi som samfund har nogle store muligheder for og forpligtelser til at sikre energiforsyningen for de kommende generationer, når nordsøolien ikke længere løber så hastigt.
Socialdemokraterne ønsker, at en fast andel af overskuddet fra Nordsøen investeres i forskning og udvikling af alternative energiformer og ny energibesparende teknologi.
Vi ønsker også, at regeringen nu fjerner foden fra bremsepedalen og åbner for debatten om øget anvendelse af biobrændsel til transportformål.
Vi er tilfredse med, at der nu endelig kommer penge til udvikling af andengenerationsbiobrændsel, der er fremtidens teknologi, men vi forstår ikke helt den tøven, der er over for eksempelvis at følge EU-målsætningen om minimum 2 pct. biobrændsel i benzin og diesel.
Danmark skal igen have førertrøjen på i energiudviklingen, og vi deler fuldt og helt den kritik, toppen af dansk erhvervsliv og dansk landbrug i dagens udgave af Politiken rejser af regeringen: Korslagte armes politik.
Ingen erhvervsledere kan jo være i tvivl om, at der skal investeres for at høste et udbytte.
Hele energibranchen skriger på initiativer og handlekraft, og det er op til regeringen i fællesskab med Folketingets partier at forhandle en bred energiaftale, der imødekommer dette krav og fremtidssikrer dansk energipolitik.
Socialdemokratiet kan tilslutte sig det fremsatte forslag til vedtagelse.